26.sept.2016

**Sociologi studerende**

**Baggrund**

Social- og sundhedsbranchen står overfor en stor udfordring i forhold til at skaffe det nødvendige arbejdskraft indenfor området.

Den demografiske udvikling i skolens optageområde viser, at gruppen af ældre mellem 80-100 år vil stige med 48 % i de kommende 10 år (Jf. Statistikbanken). I Varde kommune har man netop lavet en arbejdskraft analyse, som viser at ca. 150 sosu-medarbejdere i de kommende år vil gå på pension. Dette sammenholdt med en øget ældre gruppe, betyder at kommunen forudser arbejdskraftmangel på området (Arbejdskraftanalyse efteråret 2015, Varde Kommune). Situationen i Varde kommune er sandsynligvis overførbar til de omkringliggende kommuner. Det er skolens vurdering, at behovet for uddannet arbejdskraft derfor mindst er på samme niveau som i dag, sandsynligvis endda stigende.

For at sikre elevstrømmene fra optagsmulighederne til en praktikplads er skolen meget opmærksom på samarbejdet med grundskolerne og UU. I skolens strategi 2020 indgår netop dette element som et meget væsentligt indsatsområde. Jf. den demografiske udvikling vil der i de samarbejdende kommuner være et fald i gruppen 15-29 årige på næsten 10 % de kommende 10 år. (Jf. Statistikbanken).

Vi har altså på den ene side et arbejdsområde, der forventer øget efterspørgsel på arbejdskraft og på den anden side en demografisk udvikling som viser et fald i ungegruppen og dermed færre potentielle elever.

Rekrutteringsopgaven skal derfor fremover være højt prioriteret. Den skal være nøje tilrettelagt mht målgruppe, indhold og metode.

**Projektindhold**

I et rekrutteringsperspektiv ønskes undersøgt, hvem der er de potentielle ansøgere til skolens uddannelser. Hvilken profil (bredt set) har de?

Hvilke ønsker og drømme har potentielle elever? Hvad ønsker disse unge sig af uddannelsen og det kommende job?

Hvilke unge vil fremover med stor/nogen/lille sandsynlighed søge SOSU og PA uddannelsen?

Måske vil det være nødvendig at se på de aktuelle elever? – hvem er de?

På hvilken måde spiller EUX en rolle i rekrutteringsøjemed?

Hvilke elever som i dag går i gymnasiet ville være potentielle EUX elever? Hvad skal der til for at de vælger EUX velfærd?

Hvad skal skolen være opmærksom på, når der skal udarbejdes en rekrutteringsstrategi?

Evt. forslag til en egentlig rekrutteringsstrategi.

**Metoder**

Undersøgelsen kan gennemføres via interviews og/eller spørgeskemaundersøgelse.

**Omfang**

Vi forestiller os at omfanget kan være et afgangsprojekt på bachelor eller kandidatniveau.

Afrapporteringen kan udover eksamensopgaven være en rapport som også kan bruges nationalt.